

OPĆINSKA NAČELNICA

Klasa: 350-05/19-01/02

Urbroj: 2170-03-19-01-1

Čavle, 31. listopada 2019.

Na temelju članka 64. Zakona o zaštiti okoliša (Narodne novine, broj 80/13, 153/13, 78/15, 12/18, 118/18), članka 29. Uredbe o strateškoj procjeni utjecaja strategije, plana i programa na okoliš (Narodne novine, broj 3/17) i članka 37. Statuta Općine Čavle (Službene novine Primorsko-goranske županije, broj 20/14, 26/14, 27/15, 12/18, 41/18), Općinska načelnica Općine Čavle, dana 31. listopada 2019. godine, donosi

**ODLUKU**

**O ZAPOČINJANJU POSTUPKA OCJENE**

**O POTREBI STRATEŠKE PROCJENE UTJECAJA NA OKOLIŠ ZA**

**VIII. IZMJENE I DOPUNE PROSTORNOG PLANA UREĐENJA OPĆINE ČAVLE**

 **I.**

Donošenjem ove Odluke započinje postupak ocjene o potrebi strateške procjene utjecaja na okoliš za VIII. Izmjene i dopune Prostornog plana uređenja Općine Čavle (u daljnjem tekstu: Izmjene i dopune Plana).

Postupak ocjene o potrebi strateške procjene utjecaja na okoliš za Izmjene i dopune Plana provodi Općina Čavle u suradnji sa Upravnim odjelom za prostorno uređenje, graditeljstvo i zaštitu okoliša Primorsko-goranske županije.

 **II.**

Nadležno tijelo za provođenje postupka ocjene o potrebi strateške procjene utjecaja na okoliš je Općinska načelnica Općine Čavle sukladno članku 3. Uredbe o strateškoj procjeni utjecaja strategije, plana i programa na okoliš.

 **III.**

Razlog izrade izmjena i dopuna je proširenje eksploatacijskog polja Kikovica-Drenov vrh te analiza postojećih prostorno-planskih uvjeta i njihove eventualne korekcije sukladno novom obuhvatu i/ili prethodnim zahtjevima javnopravnih tijela vezanih za eksploatacijsko polje.

 **IV.**

Cilj ovih izmjena i dopuna je stvaranje prostorno-planskih uvjeta za realizaciju proširenja postojećeg eksploatacijskog polja Kikovica-Drenov vrh.

 **V.**

Eksploatacijsko polje Kikovica-Drenov vrh jedino je eksploatacijsko polje građevino-tehničkog kamena (E3) u Općini Čavle i nalazi se u njenom jugoistočnom dijelu, oko 1,5 km južno od naplatne postaje Rijeka. Obuhvat plana odnosi se na postojeće eksploatacijsko polje s planiranim proširenjem od otprilike 15,7 ha prema sjeveroistoku.

 **VI.**

Radnje koje će se provesti u postupku ocjene o potrebi strateške procjene utjecaja na okoliš, provode se sukladno odredbama Zakona o zaštiti okoliša (Narodne novine, broj 80/13, 153/13, 78/15, 12/18, 118/18), Uredbe o strateškoj procjeni utjecaja strategije, plana i programa na okoliš (Narodne novine, broj 3/17), Zakona o zaštiti prirode (Narodne novine, broj 80/13, 15/18, 14/19) i odredbama posebnih propisa iz područja iz kojeg se Plan donosi i to sljedećim redoslijedom provedbe:

1. Općina Čavle, sukladno odredbi iz čl.29. Uredbe o strateškoj procjeni utjecaja strategije, plana i programa na okoliš, započinje postupak ocjene o potrebi strateške procjene utjecaja na okoliš za Plan donošenjem ove Odluke.
2. Općina je dužna pribaviti mišljenja tijela i/ili osoba određenih posebnim propisima, navedenih u članku VII. ove Odluke. U svrhu pribavljanja mišljenja, općinska načelnica dostavlja **zahtjev za davanje mišljenja o potrebi strateške procjene**.
3. Na temelju kriterija za utvrđivanje vjerojatno značajnog utjecaja Plana na okoliš, iz Priloga III. Uredbe o strateškoj procjeni utjecaja strategije, plana i programa na okoliš, tijela i/ili osobe daju mišljenje o potrebi strateške procjene te ga u roku od 30 dana od dana zaprimanja zahtjeva dostavljaju Općini Čavle.
4. Ukoliko općinska načelnica ocijeni potrebnim, osigurat će dodatna pojašnjenja s tijelom i/ili osobom koja je dostavila mišljenje iz točke 2. ovog članka.
5. Općina Čavle dostavlja Upravnom odjelu za prostorno uređenje, graditeljstvo i zaštitu okoliša Primorsko-goranske županije (u daljnjem tekstu: Upravno tijelo), sukladno Zakonu o zaštiti prirode, **zahtjev za provedbu postupka Prethodne ocjene prihvatljivosti Plana za ekološku mrežu**.
6. O podnesenom zahtjevu, Upravno tijelo zatražit će mišljenje Ministarstva zaštite okoliša i energetike o mogućnosti značajnih negativnih utjecaja Plana na ciljeve očuvanja i cjelovitost područja ekološke mreže. Ministarstvo je dužno mišljenje dostaviti najkasnije u roku od 15 dana od dana primitka zahtjeva Upravnog tijela.
7. Ako Upravno tijelo isključi mogućnost značajnih negativnih utjecaja Plana na ciljeve očuvanja i cjelovitost područja ekološke mreže, donosi rješenje da je Plan prihvatljiv za ekološku mrežu.
8. Ako Upravno tijelo ne isključi mogućnost značajnih negativnih utjecaja Plana na ciljeve očuvanja i cjelovitost područja ekološke mreže, donosi obvezujuće rješenje da je obvezna provedba Glavne ocjene, što znači da se obvezno provodi i postupak strateške procjene.
9. Rješenje iz točaka 7. i 8., Upravno tijelo dužno je donijeti u roku od 30 dana od dana zaprimanja urednog zahtjeva.
10. Prije donošenja odluke u postupku ocjene o potrebi strateške procjene, kojom Općina potvrđuje da za Plan koje su u izradi "jest potrebno" ili "nije potrebno" provesti postupak strateške procjene, Općina je dužna o provedenom postupku ocjene pribaviti **mišljenje Upravnog tijela** pri čemu je dužna dostaviti prijedlog odluke i cjelovitu dokumentaciju iz postupka ocjene.
11. Ako se u postupku ocjene utvrdi da Plan ima vjerojatno značajan utjecaj na okoliš, donosi se odluka o obvezi provedbe strateške procjene koja sadrži osobito razloge zbog kojih je utvrđena potreba strateške procjene sukladno kriterijima iz Priloga III. Uredbe o strateškoj procjeni utjecaja strategije, plana i programa na okoliš.
12. Ako se u postupku ocjene utvrdi da Plan nema vjerojatno značajan utjecaj na okoliš, donosi se odluka da nije potrebno provesti stratešku procjenu. Odluka mora sadržavati osnovne podatke o planu i obrazloženje razloga zbog kojih je utvrđeno da nije potrebno provesti stratešku procjenu.
13. O Odluci iz točke 11. i 12. Općina informira javnost sukladno Zakonu o zaštiti okoliša i Uredbi o informiranju i sudjelovanju javnosti i zainteresirane javnosti u pitanjima zaštite okoliša (Narodne novine, broj 64/08).

 **VII.**

U postupku ocjene o potrebi strateške procjene utjecaja na okoliš za Izmjene i dopune Plana prema ovoj Odluci sudjelovat će sljedeća tijela i osobe:

* Ministarstvo kulture, Uprava za zaštitu kulturne baštine, Konzervatorski odjel u Rijeci, Užarska 26, Rijeka
* Primorsko-goranska županija, Upravni odjel za prostorno uređenje, graditeljstvo i zaštitu okoliša, Riva 10/1, Rijeka
* Primorsko-goranska županija, Upravni odjel za zdravstvo, Slogin kula 2/I, Rijeka
* Primorsko-goranska županija, Upravni odjel za turizam, poduzetništvo i ruralni razvoj, Slogin kula 2/II, Rijeka
* Primorsko-goranska županija, Upravni odjel za regionalni razvoj, infrastrukturu i upravljanje projektima, Adamićeva 10/VI, Rijeka
* Zavod za javno zdravstvo Primorsko-goranske županije, Krešimirova ul. 52A, Rijeka
* Javna ustanova “Priroda”, Grivica 4/1, Rijeka
* Grad Rijeka, Korzo 16, Rijeka
* Grad Bakar, Primorje 39, Bakar
* Grad Čabar, Narodnog oslobođenja 2, Čabar
* Općina Jelenje, Dražičkih boraca 64, Dražice.

 **VIII.**

Općina Čavle dužna je informirati javnost, sukladno odredbama Zakona o zaštiti okoliša i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša (Narodne novine, broj 64/08), kojima se uređuje informiranje javnosti i zainteresirane javnosti u pitanjima zaštite okoliša.

 **IX.**

Ova Odluka stupa na snagu danom donošenja, a objavit će se na službenoj internetskoj stranici Općine.

 Općina Čavle

Općinska načelnica

Ivana Cvitan Polić, mag. cult. v.r.